પ્રતિવર્ષ આ યાત્રામાં લાખો ભાવિક ભક્તો જોડાતા હોય છે, જેને લઈને યાત્રીકોની સુખાકારી માટે વહીવટીતંત્ર દ્વારા આગોતરી તમામ કામગીરી આટોપી લેવાઇ છે. પાણી પુરવઠાતંત્ર દ્વારા યાત્રીકોને શુધ્ધ પીવાનું અને ક્લોરીનયુક્ત પાણી મળી રહે તે માટે રૂટના વિસ્‍તારમાં ૧૮ જગ્યાએ પોઈન્‍ટ ઉભા કરી સુવિધાઓ તૈયાર રાખવામાં આવી છે. જેમાં ૧૧ જગ્યાએ બોર આધારીત અને આઠ જગ્યાએ ટાંકી મુકીને યાત્રીકોને પાણી ઉપલબ્ધ કરાવાશે. તમામ જગ્યાએ પાણી પુરવઠા બોર્ડનાં કર્મચારીઓ રાઉન્ડ ધી ક્લોક સેવારત રહેશે. આ વર્ષે મેઘરાજાની કૃપાને લીધે ગિરનારના જંગલના ચેકડેમ પાણીથી છલોછલ છે. નદી નાળા પરથી પાણીનો પ્રવાહ ચાલુ છે. રૂટ પર ૧૦થી ૧૫ જગ્યાએ કુદરતી પ્રવાહ ચાલુ છે. સાબુથી કે પાઉડરથી પાણીને પ્રદૂષિત ન કરવા પણ અપીલ કરવામાં આવી છે.